
BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege privind aprobarea Ordonanței de urgență a Guvernului nr.85/2018 pentru abrogarea unor dispoziții legale în domeniul investițiilor finanțate din fonduri publice, trimis cu adresa nr. PLx.613/2018, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.
PREŞEDINTE,

   Marius – Constantin BUDĂI

RAPORT

asupra proiectului de Lege privind aprobarea Ordonanței de urgență a Guvernului nr.85/2018 pentru abrogarea unor dispoziții legale în domeniul investițiilor finanțate din fonduri publice
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere în fond, în procedură de urgenţă, cu proiectul de Lege privind aprobarea Ordonanței de urgență a Guvernului nr.85/2018 pentru abrogarea unor dispoziții legale în domeniul investițiilor finanțate din fonduri publice.
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de Lege în şedinţa din 22 octombrie 2018.

La dezbaterea proiectului de Lege s-a avut în vedere avizul favorabil al Comisiei pentru transporturi şi infrastructură, avizul favorabil al Comisiei pentru învăţământ, ştiinţă, tineret şi sport, avizul favorabil al Comisiei pentru mediu şi echilibru ecologic, avizul favorabil al Comisiei juridice, de disciplină şi imunităţi şi avizul favorabil al Consiliului Legislativ şi avizul favorabil al Consiliului Economic și Social.
Proiectul de lege supus dezbaterii are ca obiect de reglementare abrogarea articolului V1 din OUG nr. 6/2017 pentru modificarea şi completarea unor acte normative, precum și pentru stabilirea unor măsuri privind realizarea investițiilor finanțate din fonduri publice;
Hotărârii Guvernului nr. 363/2010 privind aprobarea standardelor de cost pentru obiective de investiții finanțate din fonduri publice;  Hotărârii Guvernului nr. 1394/2010 privind aprobarea standardelor de cost pentru obiective de investiții finanțate din fonduri publice din domeniul infrastructurii de transport.

În ceea ce privește proiectele de investiții realizate prin atragerea de fonduri europene, impactul abrogării actelor normative asupra derulării acestora, in funcție de stadiul accesări fondurilor europene, urmează a se stabili de către Autoritățile de Management, prin revizuirea Ghidurilor solicitantului.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat proiectul de lege menţionat mai sus, în şedinţa din data de 20 noiembrie 2018.

La lucrările Comisiei și-au înregistrat prezența un număr de 24 deputați, din totalul de 25 de membri.

La dezbaterea proiectului de lege au participat, în calitate de invitați, reprezentanți ai Ministerul Dezvoltării Regionale și Administrației Publice, Ministerul Fondurilor Europene şi Ministerului Fondurilor Europene.

În urma examinării proiectului de lege şi a opiniilor exprimate deputații prezenți la lucrări au hotărât, cu majoritate  de voturi, să supună plenului Camerei Deputaţilor spre dezbatere şi adoptare proiectul de Lege privind aprobarea Ordonanței de urgență a Guvernului nr.85/2018 pentru abrogarea unor dispoziții legale în domeniul investițiilor finanțate din fonduri publice,  în forma adoptată de Senat.
În raport cu obiectul şi conţinutul său, proiectul de Lege face parte din categoria legilor ordinare.

